ភ្លើង​ឆេះ​ព្រៃ​ក្នុង​ប្រទេស​អូស្ត្រាលី​បណ្តាល​ឱ្យ​មាន​មហន្តរាយ​ដល់​ជីវិត​សត្វព្រៃ
រូបសត្វ​ Koalas ដែល​ជា​សត្វ​មាន​ថង់នៅ​នឹង​ពោះ​សម្រាប់​ដាក់កូន​ដែល​ជា​សត្វ​ល្បី​នៅក្នុង​ប្រទេស​អូស្ត្រាលី​មានភ្លើង​ឆេះរោល​ពេញ​ខ្លួនបង្ហាញ​ភាពធ្ងន់ធ្ងរ​នៃ​អគ្គីភ័យ​ទាំង​នេះ។
ស៊ីដនី — បើតាមក្រុមអ្នកជំនាញនាំមុខគេខាងសត្វព្រៃថា សត្វជាង១ពាន់លានបានងាប់នៅក្នុងភ្លើងឆេះព្រៃក្នុងរដ្ឋ New South Wales។ ភ្លើងឆេះព្រៃមានផលប៉ះពាល់អាក្រក់លើប្រទេសអូស្ត្រាលី។ មានមនុស្សស្លាប់ ផ្ទះរាប់រយខ្នងបានត្រូវបំផ្លាញហើយផ្ទៃដីធំធេងបានឆេះ។ មហន្តរាយនេះក៏មានផលវិបាកជាមហន្តរាយដល់សត្វផងដែរ។ រូបសត្វ Koala ដែលជាសត្វមានថង់នៅនឹងពោះសម្រាប់ដាក់កូនដែលជាសត្វល្បីនៅក្នុងប្រទេសអូស្ត្រាលីមានភ្លើងឆេះរោលពេញខ្លួនបង្ហាញភាពធ្ងន់ធ្ងរនៃអគ្គីភ័យទាំងនេះ។ សាកលវិទ្យាល័យ Sydney បានស្ទង់ប្រមាណថា សត្វចិញ្ចឹមកូនដោយទឹកដោះ សត្វស្លាប និងសត្វល្មូនជាង ១ពាន់លានក្បាលបានងាប់ ហើយសត្វល្អិត «រាប់រយពាន់លាន» ក៏បានបាត់បង់ជីវិតក្នុងភ្លើងឆេះព្រៃទាំងនេះដែរ។ ក្រុមអ្នកជំនាញបានព្រមានថា «ប្រភេទសត្វខ្លះអាចផុតពូជ»។ ក្រុមអ្នកជំនាញក៏ព្រួយបារម្ភដែរថា សត្វដែលនៅរស់ពីអគ្គីភ័យទាំងនេះដោយរត់គេចខ្លួនឬស្វះស្វែងរកទីមានសុវត្ថិភាពនៅក្រោមដីនឹងវិលត្រឡប់មកកាន់តំបន់ដែលគ្មានអាហារ ទឹក ឬទីជម្រក។ នៅក្នុងសួនសត្វនិងកន្លែងអភិរក្សសត្វព្រៃ ក្រុមបុគ្គលិកបានប្រថុយប្រថានជីវិតពួកគេដើម្បីការពារសត្វដែលពួកគេថែទាំ។ នៅពេលដែលអគ្គីភ័យឆេះកាត់ក្រុង Mogo នៅលើឆ្នេរសមុទ្រខាងត្បូងនៃរដ្ឋ New South Wales កាលពីល្ងាចមុនថ្ងៃចូលឆ្នាំថ្មី មានការព្រួយបារម្ភខ្លាំងអំពីសត្វនៅក្នុងសួនសត្វក្នុងមូលដ្ឋាន។ សត្វទាំងនេះនៅរស់ទាំងអស់ ក៏ប៉ុន្តែសួនសត្វនេះមានការខូចខាតច្រើន។ លោក Chad Staples ដែលជាប្រធានអ្នកថែទាំសត្វក្នុងសួនសត្វនេះបាននិយាយប្រាប់វិទ្យុនិងទូរទស្សន៍ ABC នៃប្រទេសអូស្ត្រាលី អំពីសេចក្តីសម្រេចរបស់លោកក្នុងការឋិតនៅទីនោះដើម្បីប្រយុទ្ធនឹងអគ្គីភ័យនេះ។ «យើងមានរបងខូចខាតច្រើន។ អ្វីដែលល្អនោះគឺ យើងបានជួយសង្គ្រោះសត្វទាំងអស់ ដោយគ្មានរបួសនិងមិនមានជំងឺទេ។ យើងត្រូវតែឋិតនៅទីនេះហើយជួយសង្គ្រោះសត្វទាំងនេះ។យើងបានដឹងថានេះជាកន្លែងល្អបំផុតប្រសិនបើយើងឧស្សាហ៍ ការណ៍នេះអាចធ្វើឱ្យសួនសត្វនេះជាកន្លែងមានសុវត្ថិភាពបាន។ ក៏ប៉ុន្តែជាការពិត ខ្ញុំយល់ថានៅពេលខ្លះមនុស្សគ្រប់គ្នាមានការភ័យខ្លាចដែរ »។ សត្វពាហនៈរាប់ម៉ឺនក្បាលក៏ទំនងជាងាប់នៅក្នុងមហន្តរាយភ្លើងឆេះព្រៃទាំងនេះដែរ។ កសិករបានត្រូវបង្ខំចិត្តឱ្យសម្លាប់សត្វពាហនៈដែលមានរបួស។ ការខាតបង់អាចមានចំនួនច្រើនលានដុលា្លរ។ នៅពេលណាដែលអគ្គីភ័យទាំងនេះរលត់អស់ទើបប្រទេសអូស្ត្រាលីអាចវាយតម្លៃត្រឹមត្រូវជាងមុនអំពីទំហំនៃការខូចខាតដល់សត្វពាហណៈនិងសត្វព្រៃ។ ភ្លើងឆេះព្រៃរាប់សិបនៅតែបន្តឆេះតទៅទៀតនៅក្នុងរដ្ឋមួយចំនួននៃប្រទេសអូស្ត្រាលី៕